title: Padomes Īstenošanas regula (ES) 2018/814 (2018. gada 1. jūnijs), ar ko īsteno Regulu (ES) 2017/1509 par ierobežojošiem pasākumiem pret Korejas Tautas Demokrātisko Republiku

text:
               4.6.2018

               LV

               Eiropas Savienības Oficiālais Vēstnesis

               L 137/1

         PADOMES ĪSTENOŠANAS REGULA (ES) 2018/814
   (2018. gada 1. jūnijs),
   ar ko īsteno Regulu (ES) 2017/1509 par ierobežojošiem pasākumiem pret Korejas Tautas Demokrātisko Republiku
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (ES) 2017/1509 (2017. gada 30. augusts) par ierobežojošiem pasākumiem pret Korejas Tautas Demokrātisko Republiku un ar ko atceļ Regulu (EK) Nr. 329/2007 (1), un jo īpaši tās 47. panta 5. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               2017. gada 30. augustā Padome pieņēma Regulu (ES) 2017/1509.

               (2)

               2018. gada 23. maijā Apvienoto Nāciju Organizācijas Drošības padome (“ANO DP”) komiteja, kas izveidota, ievērojot ANO DP Rezolūciju 1718 (2006), grozīja ierakstu sarakstā attiecībā uz vienu vienību, kurai piemēro ierobežojošus pasākumus.

               (3)

               Tāpēc būtu attiecīgi jāgroza Regulas (ES) 2017/1509 XIII pielikums,

         IR PIEŅĒMUSI ŠO REGULU.
   1. pants
   Regulas (ES) 2017/1509 XIII pielikumu groza tā, kā izklāstīts šīs regulas pielikumā.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 1. jūnijā

            Padomes vārdā –

            priekšsēdētāja

         E. ZAHARIEVA

      (1)  OV L 224, 31.8.2017., 1. lpp.

      PIELIKUMS
      Regulas (ES) 2017/1509 XIII pielikumā 74. ierakstu sadaļā ar virsrakstu “b) Juridiskas personas, vienības un struktūras” aizstāj ar šādu:

                     “74.

                        WEIHAI WORLD-SHIPPING FREIGHT

                        419-201, Tongyi Lu, Huancui Qu, Weihai, Shandong 264200, Ķīna

                     30.3.2018.

                        XIN GUANG HAI – kuģa, kas iekrāva akmeņogles Taean, KTDR, 2017. gada 27. oktobrī un kam bija paredzēts ierasties Cam Pha, Vjetnamā, 2017. gada 14. novembrī, bet kas tur neieradās – kuģa pārvaldnieks un komercpārvaldnieks.”


title: Komisijas Īstenošanas regula (ES) 2018/895 (2018. gada 22. jūnijs), ar ko groza Regulu (EK) Nr. 340/2008 par maksājumiem Eiropas Ķimikāliju aģentūrai (Dokuments attiecas uz EEZ.)

text:
               25.6.2018

               LV

               Eiropas Savienības Oficiālais Vēstnesis

               L 160/1

         KOMISIJAS ĪSTENOŠANAS REGULA (ES) 2018/895
   (2018. gada 22. jūnijs),
   ar ko groza Regulu (EK) Nr. 340/2008 par maksājumiem Eiropas Ķimikāliju aģentūrai
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2006. gada 18. decembra Regulu (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (1), un jo īpaši tās 74. panta 1. punktu,
   tā kā:

               (1)

               Saskaņā ar Regulu (EK) Nr. 1907/2006, nosakot minētajā regulā paredzēto maksājumu struktūru un apjomu, ņem vērā darbu, kas atbilstīgi šai regulai jāveic Ķimikāliju aģentūrai (“Aģentūra”) un kompetentajām iestādēm, un maksājumus nosaka tādus, lai nodrošinātu, ka ieņēmumi no šiem maksājumiem, tos apvienojot ar citiem Aģentūras ieņēmumiem, ir pietiekami, lai segtu sniegto pakalpojumu izmaksas.

               (2)

               Aģentūras un tās Riska novērtēšanas komitejas un Sociālās un ekonomiskās analīzes komitejas pieredze, kas līdz šim gūta licences pieteikumu novērtēšanā, liecina, ka novērtēšanā ieguldītais darbs ir atkarīgs no vienā pieteikumā iekļauto lietošanas veidu skaita, nevis kopīga pieteikuma iesniedzēju skaita. Tādējādi konkrētam pieteikumam piemērojamai maksai vajadzētu būt vienādai neatkarīgi no pieteikuma iesniedzēju skaita; par katru pieteikuma papildu iesniedzēju nebūtu jāiekasē papildu maksa. Tāds pats pamatojums attiecas arī uz maksu par jebkura pārskata ziņojuma iesniegšanu. Attiecīgi mainot maksājumus, būtu iespējams atvieglot finansiālo slogu mazākiem ekonomikas dalībniekiem, tādiem kā mazie un vidējie uzņēmumi.

               (3)

               Ja tiek iesniegts kopīgs licences pieteikums, maksājumi starp pieteikuma iesniedzējiem būtu jāsadala taisnīgā, pārredzamā un nediskriminējošā veidā, īpaši attiecībā uz maziem un vidējiem uzņēmumiem (MVU). Sadalot kopējos piemērojamos maksājumus, būtu jāņem vērā spēkā esošie samazinātie maksājumi, kas attiecas uz MVU.

               (4)

               Ja uzņēmumi, kas iesnieguši kopīgu pieteikumu, pieder atšķirīgām uzņēmumu lieluma klasēm, uz kurām attiecas atšķirīga pamatmaksa, būtu jāiekasē lielākā maksa.

               (5)

               Turklāt pēc Komisijas Regulas (EK) Nr. 340/2008 (2) pārskatīšanas 2015. gadā un ņemot vērā pieredzi, kas gūta licences pieteikumu apstrādē, ir lietderīgi, ka licences maksājumi tiek pielāgoti, lai ņemtu vērā Aģentūras darbu. Tādēļ papildu maksājumiem, kas piemērojami par katru papildu lietošanas veidu, vajadzētu būt tikai nedaudz mazākiem nekā pamatmaksai. Tādēļ minētie maksājumi par katru papildu lietošanas veidu būtu jāpalielina.

               (6)

               Tādēļ Regula (EK) Nr. 340/2008 būtu attiecīgi jāgroza.

               (7)

               Juridiskās noteiktības labad šī regula nebūtu jāpiemēro pieteikumiem, kas iesniegti pirms šīs regulas stāšanās spēkā.

               (8)

               Šajā regulā noteiktie pasākumi ir saskaņā ar atzinumu, ko sniegusi atbilstīgi Regulas (EK) Nr. 1907/2006 133. pantam izveidotā komiteja,

         IR PIEŅĒMUSI ŠO REGULU.
   1. pants
   Regulu (EK) Nr. 340/2008 groza šādi:

               1)

               regulas 8. panta 2. punktu aizstāj ar šādu:
               “2.   Par katru vielas licences pieteikumu Aģentūra iekasē pamatmaksu, kas noteikta VI pielikumā. Pamatmaksa maksājama par pieteikumu uz vienas vielas un viena lietošanas veida licenci.
               Aģentūra iekasē papildmaksu, kas noteikta šīs regulas VI pielikumā, par katru nākamo lietošanas veidu un katru nākamo vielu, kura atbilst vielu grupas definīcijai, kas noteikta Regulas (EK) Nr. 1907/2006 XI pielikuma 1. iedaļas 5. punktā, un kura iekļauta pieteikumā. Ja licences pieteikumu iesniedzis vairāk nekā viens pieteikuma iesniedzējs, papildmaksu neiekasē.
               Ja kopīga licences pieteikuma iesniedzēji ir dažāda lieluma, par pieteikumu iekasē lielāko maksu, kas piemērojama kādam no šiem pieteikuma iesniedzējiem.
               Ja tiek iesniegts kopīgs licences pieteikums, pieteikuma iesniedzēji dara visu iespējamo, lai maksu sadalītu taisnīgā, pārredzamā un nediskriminējošā veidā, īpaši attiecībā uz MVU.
               Aģentūra izraksta vienu rēķinu, kurā iekļauj pamatmaksu un visas piemērojamās papildmaksas.”;

               2)

               regulas 9. panta 2. punktu aizstāj ar šādu:
               “2.   Par katra pārskata ziņojuma iesniegšanu Aģentūra iekasē pamatmaksu, kas noteikta VII pielikumā. Pamatmaksa maksājama par pārskata ziņojumu, kas iesniegts par vienu vielu un vienu lietošanas veidu.
               Aģentūra iekasē papildmaksu, kas noteikta šīs regulas VII pielikumā, par katru nākamo lietošanas veidu un katru nākamo vielu, kura atbilst vielu grupas definīcijai, kas noteikta Regulas (EK) Nr. 1907/2006 XI pielikuma 1. iedaļas 5. punktā, un kura iekļauta pārskata ziņojumā. Ja pārskata ziņojumu iesniedzis vairāk nekā viens pieteikuma iesniedzējs, papildmaksu neiekasē.
               Ja kopīga pārskata ziņojuma iesniedzēji ir dažāda lieluma, par pārskata ziņojuma iesniegšanu iekasē lielāko maksu, kas piemērojama kādam no šiem pieteikuma iesniedzējiem.
               Ja tiek iesniegts kopīgs pārskata ziņojums, licences turētāji dara visu iespējamo, lai maksu sadalītu taisnīgā, pārredzamā un nediskriminējošā veidā, īpaši attiecībā uz MVU.
               Aģentūra izraksta vienu rēķinu, kurā iekļauj pamatmaksu un visas piemērojamās papildmaksas.”;

               3)

               regulas VI un VII pielikumu aizstāj ar šīs regulas pielikuma tekstu.

         2. pants
   Regulu (EK) Nr. 340/2008, kurā jaunākie grozījumi izdarīti ar Īstenošanas regulu (ES) 2015/864 (3), piemēro pieteikumiem, kas iesniegti pirms 2018. gada 15. jūlija.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 22. jūnijā

            Komisijas vārdā –

            priekšsēdētājs

         Jean-Claude JUNCKER

      (1)  OV L 396, 30.12.2006., 1. lpp.

      (2)  Komisijas 2008. gada 16. aprīļa Regula (EK) Nr. 340/2008 par maksājumiem Eiropas Ķimikāliju aģentūrai saskaņā ar Eiropas Parlamenta un Padomes Regulu (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) (OV L 107, 17.4.2008., 6. lpp.), kurā jaunākie grozījumi izdarīti ar Komisijas Īstenošanas regulu (ES) 2015/864 (OV L 139, 5.6.2015., 1. lpp.).

      (3)  Komisijas 2015. gada 4. jūnija Īstenošanas regula (ES) 2015/864, ar ko groza Regulu (EK) Nr. 340/2008 par maksājumiem Eiropas Ķimikāliju aģentūrai saskaņā ar Eiropas Parlamenta un Padomes Regulu (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) (OV L 139, 5.6.2015., 1. lpp.).

      PIELIKUMS
      “
            VI PIELIKUMS

               Maksājumi par licences pieteikumiem, kas iesniegti saskaņā ar Regulas (EK) Nr. 1907/2006 62. pantu

               1. tabula

               Standarta maksa

                        Pamatmaksa

                        EUR 54 100

                        Papildmaksa par katru nākamo vielu

                        EUR 10 820

                        Papildmaksa par katru nākamo lietošanas veidu

                        EUR 48 690

               2. tabula

               Samazināta maksa vidējiem uzņēmumiem

                        Pamatmaksa

                        EUR 40 575

                        Papildmaksa par katru nākamo vielu

                        EUR 8 115

                        Papildmaksa par katru nākamo lietošanas veidu

                        EUR 36 518

               3. tabula

               Samazināta maksa mazajiem uzņēmumiem

                        Pamatmaksa

                        EUR 24 345

                        Papildmaksa par katru nākamo vielu

                        EUR 4 869

                        Papildmaksa par katru nākamo lietošanas veidu

                        EUR 21 911

               4. tabula

               Samazināta maksa mikrouzņēmumiem

                        Pamatmaksa

                        EUR 5 410

                        Papildmaksa par katru nākamo vielu

                        EUR 1 082

                        Papildmaksa par katru nākamo lietošanas veidu

                        EUR 4 869

            VII PIELIKUMS

               Maksājumi par licences pārskatīšanu saskaņā ar Regulas (EK) Nr. 1907/2006 61. pantu

               1. tabula

               Standarta maksa

                        Pamatmaksa

                        EUR 54 100

                        Papildmaksa par katru nākamo vielu

                        EUR 10 820

                        Papildmaksa par katru nākamo lietošanas veidu

                        EUR 48 690

               2. tabula

               Samazināta maksa vidējiem uzņēmumiem

                        Pamatmaksa

                        EUR 40 575

                        Papildmaksa par katru nākamo vielu

                        EUR 8 115

                        Papildmaksa par katru nākamo lietošanas veidu

                        EUR 36 518

               3. tabula

               Samazināta maksa mazajiem uzņēmumiem

                        Pamatmaksa

                        EUR 24 345

                        Papildmaksa par katru nākamo vielu

                        EUR 4 869

                        Papildmaksa par katru nākamo lietošanas veidu

                        EUR 21 911

               4. tabula

               Samazināta maksa mikrouzņēmumiem

                        Pamatmaksa

                        EUR 5 410

                        Papildmaksa par katru nākamo vielu

                        EUR 1 082

                        Papildmaksa par katru nākamo lietošanas veidu

                        EUR 4 869

                  ”


title: Padomes Īstenošanas regula (ES) 2018/899 (2018. gada 25. jūnijs), ar ko īsteno Regulu (ES) 2017/2063 par ierobežojošiem pasākumiem saistībā ar situāciju Venecuēlā

text:
               25.6.2018

               LV

               Eiropas Savienības Oficiālais Vēstnesis

               LI 160/5

         PADOMES ĪSTENOŠANAS REGULA (ES) 2018/899
   (2018. gada 25. jūnijs),
   ar ko īsteno Regulu (ES) 2017/2063 par ierobežojošiem pasākumiem saistībā ar situāciju Venecuēlā
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (ES) 2017/2063 (2017. gada 13. novembris) par ierobežojošiem pasākumiem saistībā ar situāciju Venecuēlā (1) un jo īpaši tās 17. panta 1. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               2017. gada 13. novembrī Padome pieņēma Regulu (ES) 2017/2063.

               (2)

               2018. gada 28. maijā Padome pieņēma secinājumus par Venecuēlu, norādot, ka Venecuēlā 2018. gada 20. maijā notikušās vēlēšanas nebija ne brīvas, ne godīgas un ka vēlēšanām un to rezultātam trūkst jebkādas ticamības, jo vēlēšanu process nenodrošināja garantijas, kas vajadzīgas iekļaujošām un demokrātiskām vēlēšanām.

               (3)

               Secinājumos aicināja rīkot jaunas prezidenta vēlēšanas saskaņā ar starptautiski atzītām demokrātijas normām un Venecuēlas konstitucionālo kārtību un minētajā sakarā noteikt papildu ierobežojošus pasākumus, kas būtu konkrēti, atsaucami un kas nekaitētu Venecuēlas iedzīvotājiem.

               (4)

               Ņemot vērā situāciju Venecuēlā, Regulas (ES) 2017/2063 IV pielikuma sarakstā ar fiziskajām un juridiskajām personām, vienībām un struktūrām, kurām piemēro ierobežojošus pasākumus, būtu jāiekļauj 11 personas.

               (5)

               Tāpēc būtu attiecīgi jāgroza Regulas (ES) 2017/2063 IV pielikums,

         IR PIEŅĒMUSI ŠO REGULU.
   1. pants
   Regulas (ES) 2017/2063 IV pielikumu groza tā, kā izklāstīts šīs regulas pielikumā.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Luksemburgā, 2018. gada 25. jūnijā

            Padomes vārdā –

            priekšsēdētāja

         F. MOGHERINI

      (1)  OV L 295, 14.11.2017., 21. lpp.

      PIELIKUMS
      Turpmāk minētās personas tiek pievienotas fizisko un juridisko personu, vienību un struktūru sarakstam, kas izklāstīts Regulas (ES) 2017/2063 IV pielikumā:

                     “Vārds, uzvārds

                     Identifikācijas informācija

                     Pamatojums

                     Sarakstā iekļaušanas datums

                     8.

                        Tareck Zaidan El-Aissami Maddah

                     Viceprezidents ekonomikas lietās un nacionālās rūpniecības un ražošanas ministrs
                     Dzimšanas datums: 1974. gada 12. novembris

                     Viceprezidents ekonomikas lietās un nacionālās rūpniecības un ražošanas ministrs. Kā bijušais Venecuēlas viceprezidents ar kontroli pār Bolivāra valsts izlūkdienesta (SEBIN) vadību Maddah ir atbildīgs par nopietniem cilvēktiesību pārkāpumiem, ko izdarījusi šī organizācija, tostarp par patvaļīgu aizturēšanu, politiski motivētām izmeklēšanām, necilvēcīgu un pazemojošu izturēšanos un spīdzināšanu. Viņš ir arī atbildīgs par tādas politikas un darbību atbalstīšanu un īstenošanu, kuras apdraud demokrātiju un tiesiskumu, tostarp par publisku demonstrāciju aizliegšanu un prezidenta Maduro“apvērsumu novēršanas pavēlniecības” vadīšanu, kura vērsās pret pilsonisko sabiedrību un demokrātisko opozīciju.

                     25.6.2018.

                     9.

                     Sergio José Rivero Marcano

                     Bolivāra nacionālo bruņoto spēku ģenerālinspektors
                     Dzimšanas datums: 1964. gada 8. novembris

                     Līdz 2018. gada 16. janvārim Bolivāra nacionālās gvardes ģenerālkomandieris. Iesaistīts represijās pret pilsonisko sabiedrību un demokrātisko opozīciju Venecuēlā un atbildīgs par nopietniem cilvēktiesību pārkāpumiem, ko viņa pakļautībā izdarījusi Bolivāra Nacionālā gvarde, tostarp par pārmērīgu spēka pielietošanu un pilsoniskās sabiedrības un opozīcijas locekļu patvaļīgu apcietināšanu un ļaunprātīgu izturēšanos pret viņiem. Viņa kā Bolivāra nacionālās gvardes ģenerālkomandiera rīcība un politika, tostarp Bolivāra nacionālās gvardes uzbrukumi demokrātiski ievēlētajiem Nacionālās asamblejas locekļiem un to žurnālistu iebiedēšana, kuri ziņoja par krāpnieciskajām nelikumīgās konstitucionālās asamblejas vēlēšanām, apdraudēja demokrātiju un tiesiskumu Venecuēlā.

                     25.6.2018.

                     10.

                     Jesús Rafael Suárez Chourio

                     Bolivāra armijas ģenerālkomandieris
                     Dzimšanas datums: 1962. gada 19. jūlijs

                     Venecuēlas Bolivāra nacionālās armijas ģenerālkomandieris un bijušais Venecuēlas Centrālās zonas totālās aizsardzības reģiona (REDI Central) komandieris. Atbildīgs par cilvēktiesību pārkāpumiem, ko veikuši viņa pakļautībā esošie spēki, tostarp par pārmērīga spēka izmantošanu un sliktu izturēšanos pret aizturētajiem. Viņš ir vērsies pret demokrātisko opozīciju un atbalstījis militāro tiesu izmantošanu, lai tiesātu civilos protestētājus.

                     25.6.2018.

                     11.

                     Iván Hernández Dala

                     Militārās pretizlūkošanas dienesta ģenerāldirektorāta vadītājs
                     Dzimšanas datums: 1966. gada 18. maijs

                     Militārās pretizlūkošanas dienesta ģenerāldirektorāta (DGCIM) vadītājs kopš 2014. gada janvāra un prezidenta gvardes vadītājs kopš 2015. gada septembra. Kā DGCIM vadītājs Iván Hernández Dala ir atbildīgs par nopietniem cilvēktiesību pārkāpumiem un represijām pret pilsonisko sabiedrību un demokrātisko opozīciju, ko veikuši viņa pakļautībā esošie DGCIM locekļi, tostarp pārmērīgu spēka pielietošanu un sliktu izturēšanos pret apcietinātajiem.

                     25.6.2018.

                     12.

                     Delcy Eloina Rodríguez Gómez

                     Venecuēlas Bolivāra Republikas viceprezidente
                     Dzimšanas datums: 1969. gada 18. maijs

                     Venecuēlas viceprezidente, bijusī nelikumīgās konstitucionālās asamblejas priekšsēdētāja un bijusī nelikumīgās Nacionālās konstitucionālās asamblejas prezidenta komisijas locekle. Viņas darbības prezidenta komisijā un pēc tam viņas kā nelikumīgās konstitucionālās asamblejas priekšsēdētājas darbības ir apdraudējušas demokrātiju un tiesiskumu Venecuēlā, tostarp uzurpējot varu nacionālajā asamblejā un izmantojot to, lai vērstos pret opozīciju un traucētu tai piedalīties politiskajā procesā.

                     25.6.2018.

                     13.

                     Elías José Jaua Milano

                     Tautvaras izglītības ministrs
                     Dzimšanas datums: 1969. gada 16. decembris

                     Tautvaras izglītības ministrs. Nelikumīgās Nacionālās konstitucionālās asamblejas prezidenta komisijas bijušais priekšsēdētājs. Vadot nelikumīgās konstitucionālās asamblejas izveidi, ir atbildīgs par demokrātijas un tiesiskuma apdraudēšanu Venecuēlā.

                     25.6.2018.

                     14.

                     Sandra Oblitas Ruzza

                     Nacionālās vēlēšanu padomes priekšsēdētāja vietniece
                     Dzimšanas datums: 1969. gada 7. jūnijs

                     Nacionālās vēlēšanu padomes (CNE) priekšsēdētāja vietniece un Vēlēšanu un civilreģistra komisijas priekšsēdētāja. Atbildīga par CNE darbībām, ar kurām ir apdraudēta demokrātija Venecuēlā, tostarp par nelikumīgās konstitucionālās asamblejas izveides veicināšanu un manipulēšanu ar vēlēšanu procesu.

                     25.6.2018.

                     15.

                     Freddy Alirio Bernal Rosales

                     Dzimšanas datums: 1962. gada 16. jūnijs

                     Vietējās piegādes un ražošanas komitejas (CLAP) nacionālā kontroles centra vadītājs un SEBIN ģenerālkomisārs. Atbildīgs par demokrātijas apdraudēšanu, manipulējot ar CLAP programmas izplatīšanu vēlētājiem. Papildus viņš kā SEBIN ģenerālkomisārs ir atbildīgs par SEBIN darbībām, kas ietver nopietnus cilvēktiesību pārkāpumus, piemēram, patvaļīgu aizturēšanu.

                     25.6.2018.

                     16.

                     Katherine Nayarith Harrington Padrón

                     Ģenerālprokurora vietniece (atbilst diviem variantiem angļu valodā: Deputy Prosecutor General un Deputy Attorney General)
                     Dzimšanas datums: 1971. gada 5. decembris

                     Kopš 2017. gada jūlija ģenerālprokurora vietniece (atbilst diviem variantiem angļu valodā: Deputy Prosecutor General un Deputy Attorney General). Viņu par ģenerālprokurora vietnieci, pārkāpjot konstitūciju, iecēla Augstākā tiesa nevis Nacionālā asambleja. Atbildīga par demokrātijas un tiesiskuma apdraudēšanu Venecuēlā, tostarp uzsākot politiski motivētas kriminālvajāšanas un neveicot izmeklēšanu par iespējamiem Maduro režīma izdarītiem cilvēktiesību pārkāpumiem.

                     25.6.2018.

                     17.

                     Socorro Elizabeth Hernández Hernández

                     Dzimšanas datums: 1952. gada 11. marts

                     Nacionālās vēlēšanu padomes (CNE) locekle (rektore) un Nacionālās vēlēšanu valdes (JNE) locekle. Atbildīga par CNE darbībām, ar kurām ir apdraudēta demokrātija Venecuēlā, tostarp par nelikumīgās konstitucionālās asamblejas izveides veicināšanu un manipulēšanu ar vēlēšanu procesu saistībā ar prezidenta atkārtoto vēlēšanu atcelšanu 2016. gadā, gubernatora vēlēšanu atlikšanu 2016. gadā un vēlēšanu iecirkņu pārvietošanu īsi pirms gubernatora vēlēšanām 2017. gadā.

                     25.6.2018.

                     18.

                     Xavier Antonio Moreno Reyes

                     Nacionālās vēlēšanu padomes ģenerālsekretārs

                     Nacionālās vēlēšanu padomes (CNE) ģenerālsekretārs Atbildīgs par tādu CNE lēmumu apstiprināšanu, ar ko ir apdraudēta demokrātija Venecuēlā, tostarp par nelikumīgās konstitucionālās asamblejas izveides veicināšanu un manipulēšanu ar vēlēšanu procesu.

                     25.6.2018.”


title: Padomes Īstenošanas regula (ES) 2018/898 (2018. gada 25. jūnijs), ar ko īsteno Regulu (ES) Nr. 401/2013 par ierobežojošiem pasākumiem pret Mjanmu/Birmu

text:
               25.6.2018

               LV

               Eiropas Savienības Oficiālais Vēstnesis

               LI 160/1

         PADOMES ĪSTENOŠANAS REGULA (ES) 2018/898
   (2018. gada 25. jūnijs),
   ar ko īsteno Regulu (ES) Nr. 401/2013 par ierobežojošiem pasākumiem pret Mjanmu/Birmu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (ES) Nr. 401/2013 (2013. gada 2. maijs) par ierobežojošiem pasākumiem pret Mjanmu/Birmu un ar ko atceļ Regulu (EK) Nr. 194/2008 (1) un jo īpaši tās 4.i pantu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               2013. gada 2. maijā Padome pieņēma Regulu (ES) Nr. 401/2013.

               (2)

               2018. gada 26. februārī Padome pieņēma secinājumus, kuros nosodīja to, ka turpinās plaši, sistemātiski, smagi cilvēktiesību pārkāpumi, ko īsteno Mjanmas/Birmas militārie un drošības spēki. Secinājumos tika aicināts nākt klajā ar priekšlikumiem mērķtiecīgiem ierobežojošiem pasākumiem pret Mjanmas bruņoto spēku (Tatmadaw) augstākā ranga virsniekiem.

               (3)

               2018. gada 26. aprīlī Padome pieņēma Regulu (ES) 2018/647 (2), kurā paredzēts tiesiskais regulējums mērķtiecīgiem ierobežojošiem pasākumiem pret konkrētām fiziskām personām Mjanmas bruņotajos spēkos (Tatmadaw) un Robežsardzes policijā, kuras ir atbildīgas par smagiem cilvēktiesību aizskārumiem, par šķēršļu likšanu humānās palīdzības sniegšanai tiem civiliedzīvotājiem, kuriem tā ir vajadzīga, un par šķēršļu likšanu neatkarīgas izmeklēšanas veikšanai par iespējamiem smagiem cilvēktiesību aizskārumiem vai pārkāpumiem.

               (4)

               Ņemot vērā situāciju Mjanmā/Birmā un to, ka daļa Mjanmas bruņoto spēku (Tatmadaw) un Robežsardzes policijas ir atbildīga par cilvēktiesību aizskārumiem, to fizisko un juridisko personu, vienību un struktūru sarakstā, kurām piemēro ierobežojošus pasākumus un kuras ir uzskaitītas Regulas (ES) Nr. 401/2013 IV pielikumā, būtu jāiekļauj septiņas personas.

               (5)

               Attiecīgi būtu jāgroza Regulas (ES) Nr. 401/2013 IV pielikums,

         IR PIEŅĒMUSI ŠO REGULU.
   1. pants
   Regulas (ES) Nr. 401/2013 IV pielikumu groza tā, kā izklāstīts šīs regulas pielikumā.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.

      Luksemburgā, 2018. gada 25. jūnijā

            Padomes vārdā –

            priekšsēdētāja

         F. MOGHERINI

      (1)  OV L 121, 3.5.2013., 1. lpp.

      (2)  Padomes Regula (ES) 2018/647 (2018. gada 26. aprīlis), ar ko groza Regulu (ES) Nr. 401/2013 par ierobežojošiem pasākumiem pret Mjanmu/Birmu (OV L 108, 27.4.2018., 1. lpp.).

      PIELIKUMS
      Turpmāk minētās personas tiek pievienotas fizisko un juridisko personu, vienību un struktūru sarakstam, kas izklāstīts Regulas (ES) Nr. 401/2013 IV pielikumā.

                     “Vārds, uzvārds

                     Identifikācijas informācija

                     Pamatojums

                     Sarakstā iekļaušanas datums

                     1.

                     Aung Kyaw Zaw

                     Dzimšanas datums: 1961. gada 20. augusts
                     Pases Nr.: DM000826
                     Izsniegšanas datums: 2011. gada 22. novembris
                     Derīguma termiņš: 2021. gada 21. novembris
                     Valsts identifikācijas numurs: BC 17444

                     Ģenerālleitnants Aung Kyaw Zaw bija Mjanmas bruņoto spēku (Tatmadaw) Īpašo operāciju 3. biroja komandieris no 2015. gada augusta līdz 2017. gada beigām. Īpašo operāciju 3. birojs pārraudzīja Rietumu pavēlniecību, un tādā ziņā ģenerālleitnants Aung Kyaw Zaw ir atbildīgs par nežēlīgajiem nodarījumiem un smagajiem cilvēktiesību aizskārumiem, ko minētajā laikposmā īstenoja Rietumu pavēlniecība pret rohindžu tautības iedzīvotājiem Rakhainas štatā. Starp tādiem minama nelikumīga nonāvēšana, seksuāla vardarbība un sistemātiska rohindžu mājokļu un ēku dedzināšana.

                     25.6.2018.

                     2.

                     Maung Maung Soe

                     Dzimšanas datums: 1964. gada marts
                     Valsts identifikācijas numurs: Tatmadaw Kyee 19571

                     Ģenerālmajors Maung Maung Soe bija Mjanmas bruņoto spēku (Tatmadaw) Rietumu pavēlniecības komandieris no 2016. gada oktobra līdz 2017. gada 10. novembrim un pārraudzīja militārās operācijas Rakhainas štatā. Tādā ziņā viņš ir atbildīgs par nežēlīgajiem nodarījumiem un smagajiem cilvēktiesību aizskārumiem, ko minētajā laikposmā īstenoja Rietumu pavēlniecība pret rohindžu tautības iedzīvotājiem Rakhainas štatā. Starp tādiem minama nelikumīga nonāvēšana, seksuāla vardarbība un sistemātiska rohindžu mājokļu un ēku dedzināšana.

                     25.6.2018.

                     3.

                     Than Oo

                     Dzimšanas datums: 1973. gada 12. oktobris
                     Valsts identifikācijas numurs: BC 25723

                     Brigādes ģenerālis Than Oo ir Mjanmas bruņoto spēku (Tatmadaw) 99. vieglo kājnieku divīzijas komandieris. Tādā ziņā viņš ir atbildīgs par nežēlīgajiem nodarījumiem un smagajiem cilvēktiesību aizskārumiem, ko 2017. gada otrajā pusgadā īstenoja 99. vieglo kājnieku divīzija pret rohindžu tautības iedzīvotājiem Rakhainas štatā. Starp tādiem minama nelikumīga nonāvēšana, seksuāla vardarbība un sistemātiska rohindžu mājokļu un ēku dedzināšana.

                     25.6.2018.

                     4.

                     Aung Aung

                     Valsts identifikācijas numurs: BC 23750

                     Brigādes ģenerālis Aung Aung ir Mjanmas bruņoto spēku (Tatmadaw) 33. vieglo kājnieku divīzijas komandieris. Tādā ziņā viņš ir atbildīgs par nežēlīgajiem nodarījumiem un smagajiem cilvēktiesību aizskārumiem, ko 2017. gada otrajā pusgadā īstenoja 33. vieglo kājnieku divīzija pret rohindžu tautības iedzīvotājiem Rakhainas štatā. Starp tādiem minama nelikumīga nonāvēšana, seksuāla vardarbība un sistemātiska rohindžu mājokļu un ēku dedzināšana.

                     25.6.2018.

                     5.

                     Khin Maung Soe

                     Ģenerālmajors Khin Maung Soe ir Mjanmas bruņoto spēku (Tatmadaw) 15. vieglo kājnieku divīzijas komandieris; divīzijai ir pakļauts 564. kājnieku bataljons. Tādā ziņā viņš ir atbildīgs par nežēlīgajiem nodarījumiem un smagajiem cilvēktiesību aizskārumiem, ko 2017. gada otrajā pusgadā pret rohindžu tautības iedzīvotājiem Rakhainas štatā īstenoja 15. vieglo kājnieku divīzija un jo īpaši 564. kājnieku bataljons. Starp tādiem minama nelikumīga nonāvēšana, seksuāla vardarbība un sistemātiska rohindžu mājokļu un ēku dedzināšana.

                     25.6.2018.

                     6.

                     Thura San Lwin

                     Dzimšanas datums: 1957. gads

                     Brigādes ģenerālis Thura San Lwin bija Robežsardzes policijas komandieris laikā no 2016. gada oktobra līdz 2017. gada oktobra sākumam. Tādā ziņā viņš ir atbildīgs par nežēlīgajiem nodarījumiem un smagajiem cilvēktiesību aizskārumiem, ko minētajā laikposmā īstenoja Robežsardzes policija pret rohindžu tautības iedzīvotājiem Rakhainas štatā. Starp tādiem minama nelikumīga nonāvēšana un sistemātiska rohindžu mājokļu un ēku dedzināšana.

                     25.6.2018.

                     7.

                     Thant Zin Oo

                        Thant Zin Oo ir Drošības policijas 8. bataljona komandieris. Tādā ziņā viņš ir atbildīgs par nežēlīgajiem nodarījumiem un smagajiem cilvēktiesību aizskārumiem, ko 2017. gada otrajā pusgadā īstenoja Drošības policijas 8. bataljons pret rohindžu tautības iedzīvotājiem Rakhainas štatā. Starp smagajiem cilvēktiesību aizskārumiem minama nelikumīga nonāvēšana un sistemātiska rohindžu mājokļu un ēku dedzināšana. Minētie pārkāpumi tika izdarīti kopā ar Mjanmas bruņoto spēku (Tatmadaw) 33. vieglo kājnieku divīziju, ko vada brigādes ģenerālis Aung Aung, un ar tās tiešu atbalstu. Tāpēc Thant Zin Oo ir saistīts ar sarakstā iekļautu personu, brigādes ģenerāli Aung Aung.

                     25.6.2018.”


title: Komisijas Īstenošanas regula (ES) 2018/963 (2018. gada 6. jūlijs), ar ko Spānijai iedala jūrā pavadāmas papildu dienas ICES 8.c un 9.a rajonā, izņemot Kadisas jūras līci

text:
               9.7.2018

               LV

               Eiropas Savienības Oficiālais Vēstnesis

               L 172/1

         KOMISIJAS ĪSTENOŠANAS REGULA (ES) 2018/963
   (2018. gada 6. jūlijs),
   ar ko Spānijai iedala jūrā pavadāmas papildu dienas ICES 8.c un 9.a rajonā, izņemot Kadisas jūras līci
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2018. gada 23. janvāra Regulu (ES) 2018/120, ar ko 2018. gadam nosaka konkrētu zivju krājumu un zivju krājumu grupu zvejas iespējas, kuras piemērojamas Savienības ūdeņos un – attiecībā uz Savienības zvejas kuģiem – konkrētos ūdeņos, kas nav Savienības ūdeņi, un groza Regulu (ES) 2017/127 (1), un jo īpaši tās IIB pielikuma 8. punktu,
   tā kā:

               (1)

               Regulas (ES) 2018/120 IIB pielikuma I tabulā noteikts maksimālais dienu skaits, ko laikposmā no 2018. gada 1. februāra līdz 2019. gada 31. janvārimICES 8.c un 9.a rajonā, izņemot Kadisas jūras līci, drīkst pavadīt Savienības kuģi, kuru lielākais garums ir 10 metri vai lielāks un uz kuriem ir vai tiek izmantoti traļi, dāņu vadi vai tiem līdzīgi zvejas rīki, kuru linuma acs izmērs ir 32 mm vai lielāks, žaunu tīkli, kuru linuma acs izmērs ir 60 mm vai lielāks, vai grunts āķu jedas.

               (2)

               Saskaņā ar Regulas (ES) 2018/120 IIB pielikuma 8.5. punktu Komisija, pamatojoties uz zvejas darbību pilnīgu izbeigšanu, kas notikusi laikā no 2017. gada 1. februāra līdz 2018. gada 31. janvārim, var iedalīt dalībvalstij jūrā pavadāmas papildu dienas, kad ar savas karoga dalībvalsts atļauju apgabalā drīkst atrasties kuģis, uz kura ir kāds no reglamentētajiem zvejas rīkiem.

               (3)

               Spānija 2018. gada 26. martā saskaņā ar Regulas (ES) 2018/120 IIB pielikuma 8.1. punkta pirmo teikumu iesniedza pieprasījumu iedalīt jūrā pavadāmas papildu dienas, pamatojoties uz zvejas darbību pilnīgu izbeigšanu. Spānija apstiprināja, ka deviņi kuģi pārtrauca zvejas darbības laikā no 2017. gada 1. februāra līdz 2018. gada 31. janvārim.

               (4)

               Ņemot vērā Komisijai iesniegtos datus un izmantojot aprēķina metodi, kas noteikta Regulas (ES) 2018/120 IIB pielikuma 8.2. punktā, par laikposmu no 2018. gada 1. februāra līdz 2019. gada 31. janvārim būtu jāpiešķir Spānijai trīs jūrā pavadāmas papildu dienas kuģiem, kas minēti attiecīgā pielikuma 1. punktā.

               (5)

               Šajā regulā paredzētie pasākumi ir saskaņā ar Zvejniecības un akvakultūras komitejas atzinumu,

         IR PIEŅĒMUSI ŠO REGULU.
   1. pants
   Maksimālo jūrā pavadāmo dienu skaitu, uz kādu Spānija var atļaut laikposmā no 2018. gada 1. februāra līdz 2019. gada 31. janvārimICES 8.c un 9.a rajonā, izņemot Kadisas jūras līci, atrasties tās karoga kuģim, uz kura ir vai tiek izmantots kāds no reglamentētajiem zvejas rīkiem un uz kuru neattiecas īpaši nosacījumi, kā noteikts Regulas (ES) 2018/120 IIB pielikuma I tabulā, palielina līdz 129 dienām.
   2. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 6. jūlijā

            Komisijas vārdā –

            priekšsēdētājs

         Jean-Claude JUNCKER

      (1)  OV L 27, 31.1.2018., 27. lpp.